**Informatīvais ziņojums**

**“Par Ministru kabineta 2017.gada 24.janvāra sēdes protokoluzdevumu (protokola Nr.4 40.§ 3. un 4.punkts) atzīšanu par aktualitāti zaudējušiem”**

#

# SAĪSINĀJUMI

**BIS -** Būvniecības informācijas sistēma

**BVKB –** Būvniecības valsts kontroles birojs

**CSP** – Centrālā statistikas pārvalde

**EDS** – elektroniskās deklarēšanas sistēma

**EM** – Ekonomikas ministrija

**IT** – informācijas tehnoloģijas

**LBP** – Latvijas Būvniecības padome

**VARAM -** Vides aizsardzības un reģionālās attīstības ministrija

**VID** – Valsts ieņēmumu dienests

**VRAA –** Valsts reģionālās attīstības aģentūra

**VSS** – Valsts Sekretāru sanāksme

Informatīvais ziņojums “Par Ministru kabineta 2017.gada 24.janvāra sēdes protokoluzdevumu (protokola Nr.4 40.§ 3. un 4.punkts) grozīšanu” (turpmāk – informatīvais ziņojums) sagatavots pēc EM iniciatīvas atbilstoši Ministru kabineta 2009.gada 17.aprīļ noteikumu Nr.300 “Ministru kabineta kārtības rullis” 58. un 249. punktā noteiktajam.

**1. Situācijas raksturojums**

Atbilstoši Ministru kabineta 2017.gada 24.janvāra sēdes protokoluzdevumam (protokola Nr.4 40.§) (turpmāk – protokoluzdevums) 3.punktam, nolūkā izstrādāt un iesniegt izskatīšanai Ministru kabinetā grozījumus Ministru kabineta 2016.gada 12.aprīļa noteikumos Nr.211 "Būvkomersantu klasifikācijas noteikumi" (turpmāk – noteikumi Nr.211), ar kuriem tiktu noteikts zemāks vērtējums tiem būvkomersantiem, kas maksā darba algas zem vidējās stundas tarifa likmes attiecīgajā būvniecības profesiju grupā, EM, konsultējoties ar VRAA un VID par Eiropas Reģionālās attīstības fonda finansētā projekta "E-iepirkumu un e-izsoļu platformas attīstība" ietvaros izstrādājamā integrācijas servisu datu apmaiņai vidējās stundas tarifa likmes profesiju grupās uzņēmumā salīdzināšanai ar attiecīgo vidējo likmi valstī funkcionalitāti un sadarbojoties piemērotākā risinājuma izstrādē, sagatavoja un iesniedza izsludināšana VSS[[1]](#footnote-1) grozījumus noteikumu Nr.211 28.7. un 34.3.apakšpunktā (8.kritērijs – darba samaksas rādītājs par iepriekšējo triju gadu periodu attiecībā pret vidējo darba samaksu nozarē).

No noteikumos Nr.211 ietvertā vērtējuma atšķirīga principa noteikšana faktiski izrietēja no vēlmes **veicināt reālās darba samaksas un nostrādātā darba laika uzrādīšanu, tādējādi uzlabojot konkurences apstākļus nozarē**.

Uz problēmas apmēru norāda profesora Arņa Saukas pētījums “Ēnu ekonomika Latvijas būvniecības nozarē 2015-2016”[[2]](#footnote-2), kurā konstatēts, ka ēnu ekonomika nozarē 2016.gadā bijusi 38,5%. No tās uzņēmumu ienākumu neuzrādīšana veido 30,0%, darba samaksas neuzrādīšana (“aplokšņu algas” procentos no faktiski izmaksātās darbinieku algas, vidēji) 34,6% un darbinieku skaita neuzrādīšana (procentos no attiecīgā gada pārskata gada faktiskā darbinieku skaita, vidēji) attiecīgi 20,5%, bet neoficiālo maksājumu līmenis jeb korupcija (procentos no attiecīgā gada apgrozījuma, vidēji) 15,1%. “Aplokšņu algas” kā būtisku konkurenci kropļojošu faktoru minējušas vairākums noteikumu Nr.211 saskaņošanā iesaistīto nozares organizāciju.

Atbilstoši spēkā esošajai noteikumu Nr.211 29.punkta, kā arī 28.7. un 34.3.apakšpunkta redakcijai, kvalificējot tiek salīdzināta viena kalendārā gada laikā komersantā strādājošo vidējie mēneša darba ienākumi (pa gadiem iepriekšējo triju gadu periodā) pret strādājošo vidējo darba samaksu būvniecības nozarē valstī attiecīgajā kalendārajā gadā. Šāda vērtējums nenodrošina darba samaksas salīdzināšanu tieši būvniecības nozares profesijās (kur atbilstoši VID datiem darba samaksa ir zem vidējās valstī, bet saskaņā ar prof. A.Saukas pētījumu – ēnu ekonomika nozaru griezumā ir visaugstākā) nodarbinātajiem daudznozaru uzņēmumos.

Tā kā noteikumu Nr.211 izstrādes brīdī nebija pieejams IT risinājums darba samaksas salīdzināšanai profesiju vai profesiju grupu līmenī, Ministru kabinets uzdeva EM izstrādāt priekšlikumus par VID un citu institūciju reģistru datu elektronisko apstrādi BIS, lai nodrošinātu būvuzņēmumā strādājošo mēneša darba ienākumu profesiju grupās salīdzinājumu ar attiecīgajās profesiju grupās strādājošo darba ienākumiem valstī[[3]](#footnote-3), ko EM izpildīja, izstrādājot un iesniedzot izskatīšanai Ministru kabinetā (izskatīts Ministru kabineta 2017.gada 24.janvāra sēdē) informatīvo ziņojumu "Par Ministru kabineta 2016.gada 12.aprīļa sēdes protokollēmuma (prot. Nr.17 5.§) "Noteikumu projekts "Būvkomersantu klasifikācijas noteikumi"" 3.punktā dotā uzdevuma izpildi"[[4]](#footnote-4).

Turpmāk, izpildot protokoluzdevuma 2. un 3.punktu, EM konsultējās ar VID un VRAA un izstrādāja redakcionālu priekšlikumu noteikumu Nr.211 grozījumiem vidējās stundas tarifa likmes profesiju grupās uzņēmumā salīdzināšanai ar attiecīgo vidējo likmi valstī.

**2. Strādājošo mēneša darba ienākumu profesiju grupās salīdzinājums ar attiecīgajās profesiju grupās strādājošo darba ienākumiem valstī**

Tā kā 2017.gada maijā saskaņā ar noteikumiem Nr.211 uzsāktās būvuzņēmumu klasifikācijas rezultātā 2017.gada jūlijā vispārējā kārtībā īstenotās būvkomersantu klasifikācijas procesā kvalifikācijas klasi neieguva 1317 būvkomersanti jeb puse no tiem būvkomersantiem, kuri varēja pretendēt uz klasifikāciju šajā kārtībā[[5]](#footnote-5), EM rosināja LBP izvērtēt noteikumus Nr.211, lai identificētu iespējas palielināt klasificēto būvuzņēmumu skaitu. EM veica klasifikācijas rezultātu, tai skaitā – detalizētu nekvalificēšanas iemeslu – analīzi, ko prezentēja un izvērtēja trijās LBP darba grupas sanāksmēs. LBP darba grupas sastāvā bija sešu nozares organizāciju dalībnieki un EM pārstāvji[[6]](#footnote-6). Vienlaikus darba grupā tika pārrunātas arī tehniskās iespējas realizēt darba samaksas vērtējumu atbilstoši protokoluzdevuma 3.puktaam, kā arī saskaņota noteikumu Nr.211 grozījumu 1.4. un 1.11.apakšpunktu redakcija[[7]](#footnote-7), kas paredz vidējo darba samaksu uzņēmumā vērtēt attiecībā pret vidējo darba samaksu būvniecības nozarē piecās būvniecības profesiju kopās. Kopas veidotas, grupējot astoņas Starptautiskās standartizēto profesiju klasifikācijas (ISCO-08) profesiju grupas. Šāds komplicēts salīdzinājums tika izvēlēts, jo nozares organizāciju pārstāvji LBP darba grupas 2017.gada 14.augusta sēdē pauda bažas, ka, salīdzinot darba samaksu profesiju grupu līmenī, varētu tikt iegūts pārāk zemas likmes.

 Tā kā EM rīcībā nebija datu, kas apstiprinātu nozares pārstāvju paustās bažas, EM lūdza VID datus par stundas tarifa likmēm un darba vietu skaitu sadalījumā pa profesijām, ko VID arī sniedza[[8]](#footnote-8). Vienlaikus, lai atbilstoši Ministru kabineta uzdevumam izpildītu protokoluzdevuma 3.punktu, EM iesniedza izsludināšanai VSS noteikumu Nr.211 grozījumu projektu (TA-922).

Izanalizējot no VID saņemtos datus, EM konstatēja, ka, salīdzinot datus par stundas tarifa likmēm un darba vietu skaitu sadalījumā pa profesijām ar datiem par stundas tarifa likmēm un darba vietu skaitu sadalījumā pa profesiju grupām, kas apkopotas profesiju kopās, atbilstoši būvniecībā nodarbināto darba ņēmēju profesiju struktūrai[[9]](#footnote-9), neiegūst būtiski atšķirīgas darba samaksas likmes.

**Vidējās stundas tarifa likmes salīdzinājums atbilstoši LBP darba grupas atbalstītajam vērtēšanas principam***(periods no 2016.gada septembra līdz 2017.gada maijam)\**

|  |  |  |  |  |
| --- | --- | --- | --- | --- |
| **Profesiju grupa** | **Vidējā svērtā likme profesiju grupā (4 zīmes), EUR** | **Vidējā svērtā likme profesijā (6 zīmes), EUR** | **Likmes starpība 4 un 6 zīmju profesiju klasifikatora līmenī, %** | **Būvniecības nozares profesiju kopa** |
| 9### | 4,11 | 3,95 | 104,05% | 1.kopa |
| 8### | 4,77 | 4,38 | 108,90% | 2.kopa |
| 7### | 5,39 | 5,42 | 99,45% | 2.kopa |
| 6### | 5,08 | 3,24 | 156,79% | 3.kopa |
| 4### | 6,35 | 6,32 | 100,47% | 3.kopa |
| 3### | 6,5 | 6,35 | 102,36% | 3.kopa |
| 2### | 8,5 | 8,47 | 100,35% | 4.kopa |
| 1### | 9,36 | 9,17 | 102,07% | 5.kopa |
|  |  |  | **102,52%** |  |

\* EM veiktā VID datu analīze

Turklāt vidēji šādi vērtējot iegūst likmi, kas ir zemāka, nekā vidējā darba samaksas likme valstī atbilstoši CSP veiktajam darbinieku apsekojumam.

**3. Secinājumi**

Vērtējot EM veiktās analīzes rezultātu jāsecina, ka komplicētais vērtēšanas modelis, kura īstenošanai BIS, atbilstoši BVKB speciālistu aplēsēm, būtu nepieciešami 11 000 *euro*, sevi neattaisno. Tāpat jāņem vērā, ka būvniecību regulējošie normatīvie akti nereglamentē, kādu profesiju strādājošos drīkst nodarbināt būvlaukumos. Attiecīgi teorētiski jebkuru vērtējumu profesiju griezumā var apiet, noslēdzot darba līgumu par nodarbināšanu tādā profesijā, kas nebūtu iekļauta vērtējamo profesiju sarakstā. Bez tam 2017.gada 8.septembra sanāksmē par darba samaksas vērtējumam nepieciešamajiem datiem un atbilstošu IT risinājumu, kurā piedalījās VID, VRAA, EM un BVKB pārstāvji, VID norādīja, ka komersanti izmanto tiesības labot darba devēju ziņojumus vēl trīs gadus pēc to iesniegšanas EDS.

Attiecīgi pašlaik optimālākais darba samaksas vērtējums, kas visprecīzāk atbilst kritērija mērķim – **veicināt reālās darba samaksas un nostrādātā darba laika uzrādīšanu, tādējādi uzlabojot konkurences apstākļus nozarē** – ir vidējās darba samaksas vērtējums uzņēmumā pret vidējo samaksu valstī, kas atbilst esošajam noteikumos Nr.211 ietvertajam regulējumam.

Ar minētajiem apsvērumiem EM iepazīstināja starpministriju (starpinstitūciju) 2017.gada 29.septembra VSS-922 skaņošanas sanāksmes dalībniekus, vienlaikus informējot par nodomu lūgt Ministru kabinetam **atzīt** **protokoluzdevumau par aktualitāti zaudējušu un noteikt, ka EM izstrādā un iesniedz grozījumus noteikumu Nr.211 8.kritērijā pēc tam, kad būvniecības nozarē ir noslēgta ģenerālvienošanās par minimālajām darba samaksas likmēm**.

**4. Priekšlikumi turpmākai rīcībai**

Slēdzot ģenerālvienošanos, lai noteiktu būvniecības nozarē obligāti piemērojamās darba samaksas likmes, ģenerālvienošanās pusēm būs jāvienojas par darba samaksas prasību attiecināšanas principu – piemēram, nodarbinātā profesija, profesionālā kvalifikācija vai cits atskaites mehānisms. Attiecīgi **darba samaksas (vai vidējās stundas tarifa likmes) atbilstības vērtējums, kas būtu ņemams vērā klasificējot būvuzņēmumu noteikumos Nr.211 paredzētajā kārtībā, jāsaskaņo ar ģenerālvienošanās noteikto principu**, kad tāds būs izstrādāts.

Tā kā vidējās stundas tarifa likmes salīdzinājums profesijās un profesiju grupās parādīja, ka atbilstības konstatēšana šādā griezumā nenodrošina darba samaksas vērtēšanai noteiktā mērķa sasniegšanu, **nav lietderīgi paredzēt komplicēta un dārga vērtējuma iekļaušanu klasifikācijas sistēmā**.

Attiecīginepieciešams **atzīt protokollēmuma 3. un 4.punktu par aktualitāti zaudējušu un noteikt, ka no noteikumiem Nr.211 atšķirīgu darba samaksas vērtējumu EM izstrādā un iesniedz noteikumu Nr.211 grozījumus Ministru kabinetā pēc tam, kad ir skaidrs ar ģenerālvienošanos nosakāmais darba samaksas prasību attiecināšanas princips, bet BVKB saprātīgā termiņā nodrošina attiecīgo klasifikācijas funkcionalitāti BIS.**

Ministru prezidenta biedrs

Ekonomikas ministrs A.Ašeradens

Ķirule-Vīksne, 67013051

Brigita.Kirule-Viksne@em.gov.lv

1. 2017.gada 31.augustā, prot. Nr. 34, 4.§, VSS-922 [↑](#footnote-ref-1)
2. <http://www.latvijasbuvnieki.lv/content/uploads/2017/07/Zinojums-buvnieciba-2017.pdf> [↑](#footnote-ref-2)
3. Ministru kabineta 2017.gada 12.aprīļa sēdes prot. Nr.17 5.§ 3.punkts [↑](#footnote-ref-3)
4. Ministru kabineta 2017.gada 24.janvāra sēdes prot. Nr.4 40.§ TA-46 [↑](#footnote-ref-4)
5. BIS dati par klasifikācijas statusu 2017.gada jūlijā [↑](#footnote-ref-5)
6. LBP 2017. gada 14. jūnija sēdē lēma par darba grupas izveidi (14.06.2017. sēdes darba kārtības 2.2.jautājuma lēmums Nr.4), darba grupā pārstāvētās institūcijas: biedrība “Latvijas Tirdzniecības un Rūpniecības kamera”, biedrība “Latvijas Būvuzņēmēju partnerība”, biedrība “Latvijas Siltuma, gāzes un ūdens tehnoloģijas inženieru savienība”, biedrība “Latvijas Ilgtspējīgas būvniecības padome”, biedrība “Latvijas Būvnieku asociācija”, biedrība “Latvijas Ceļu būvnieks”, “Latvijas hidromelioratīvo būvnieku asociācija” un EM. 14.08.2017. sēdē pieaicināti arī VID un VRAA pārstāvji. [↑](#footnote-ref-6)
7. noteikumu Nr.211 grozījumu projekts izsludināts VSS 2017.gada 31.augustā, prot. Nr. 34, 4.§, VSS-922: <http://tap.mk.gov.lv/mk/vsssanaksmes/saraksts/protokols/?protokols=2017-08-31> [↑](#footnote-ref-7)
8. VID 30.08.2017 nosūtīja EM e-pasta vēstuli Nr. 8.1.1-1/227395 “Par informācijas sniegšanu (par vidējām stundas tarifa likmēm un darba vietu skaitu sadalījumā pa profesijām periodā no 2016.gada septembra līdz 2017.gada maijam)” ar attiecīgajiem datiem. [↑](#footnote-ref-8)
9. Profesiju apkopojums (VSS-922 1.16.apakšpunkts, kas paredz papildināt noteikumus Nr.211 ar 9.pielikumu) un dalījums atbilst biedrības “Latvijas Būvuzņēmēju partnerība” un biedrības “Latvijas Celtnieku arodbiedrība” kopīgi izstrādātājam projektam, ko plānots izmantot darba samaksas likmju noteikšanai parakstot ģenerālvienošanos. [↑](#footnote-ref-9)